**PRESVETO TROJSTVO - B – 30. svibnja 2021.**

**Prvo čitanje:** Pnz 4, 32-34. 39-40

Čitanje Knjige Ponovljenog zakona

Mojsije reče narodu: »Ispitaj samo prijašnja vremena što su protekla prije tebe, sve otkad je Bog stvorio čovjeka na zemlji:  
je li ikad, s jednoga kraja nebesa do drugoga, bilo ovako veličanstvena događaja? Je li se što takvo čulo? Je li ikad koji narod čuo glas Boga gdje govori ispred ognja kao što si ti čuo i na životu ostao? Ili, pôkuša li koji bog da ode i uzme sebi jedan narod ispred drugog naroda kušnjama, znakovima, čudesima i ratom, jakom rukom i ispruženom mišicom, uza silne strahote, kao što je sve to, na - vaše oči, učinio za vas Gospodin, Bog vaš, u Egiptu? Danas, dakle, spoznaj i zasadi u srce svoje: Gospodin je Bog gore na nebu i ovdje na zemlji – drugoga nema. Drži njegove zakone i njegove zapovijedi koje ti dajem danas da dobro bude tebi i tvojoj djeci poslije tebe; da dugo poživiš na zemlji koju ti Gospodin, Bog tvoj, daje zauvijek.«

*Riječ Gospodnja.*

**Otpjevni psalam:** Ps 33, 4-6.9.18-20.22.  
**Pripjev:** *Blago narodu koji Gospodin odabra sebi za baštinu!*

Prâva je riječ Gospodnja  
i vjernost su sva djela njegova.  
On ljubi pravdu i pravo:  
puna je zemlja dobrote Gospodnje.

Gospodnjom su riječju nebesa sazdana  
i dahom usta njegovih sva vojska njihova.  
On reče – i sve postade,  
naredi – i sve se stvori.

Evo, oko je Gospodnje  
nad onima koji ga se boje,  
nad onima koji se uzdaju u milost njegovu:  
da im od smrti život spasi, da ih hrani u danima gladi.

Naša se duša Gospodinu nada,  
on je pomoć i zaštita naša.  
Neka dobrota tvoja, Gospodine,  
bude nad nama, kao što se u tebe uzdamo!

**Drugo čitanje:** Rim 8, 14-17

Čitanje Poslanice svetoga Pavla apostola Rimljanima

Braćo: Svi koje vodi Duh Božji sinovi su Božji. Ta ne primiste duh robovanja da se opet bojite, nego primiste Duha posinstva u kojem kličemo: »Abba! Oče!« Sam Duh susvjedok je s našim duhom da smo djeca Božja; ako pak djeca, onda i baštinici, baštinici Božji, a subaštinici Kristovi, kada doista s njime zajedno trpimo, da se zajedno s njime i proslavimo.

*Riječ Gospodnja.*

Aleluja:  
Slava Ocu i Sinu i Duhu Svetomu, Bogu koji jest, koji bijaše i koji dolazi!

**Evanđelje:** Mt 28, 16-20

Čitanje svetog Evanđelja po Mateju

U ono vrijeme: Jedanaestorica pođoše u Galileju na goru kamo im je naredio Isus. Kad ga ugledaše, padoše ničice preda nj. A neki posumnjaše. Isus im pristupi i prozbori: »Dana mi je sva vlast na nebu i na zemlji! Pođite dakle i učinite mojim učenicima sve narode krsteći ih u ime Oca i Sina i Duha Svetoga i učeći ih čuvati sve što sam vam zapovjedio! I evo, ja sam s vama u sve dane – do svršetka svijeta.«

*Riječ Gospodnja.*